
1.Eierforhold

Sukkerspinn familiebarnehage er en privateid barnehage for barn i alderen 0-3 år. 

1.1 Barnehagens eierform er:

Delt ansvar DA
Eiere er:

          Torunn Johnsen
          Cecilie Pernilla Persson

Barnehagen eies og drives av Torunn Johnsen og Cecilie Pernilla Persson. Vi har det økonomiske og administrative ansvaret, samt jobber som barnehagemedarbeidere.
2.Formål

Barnehageloven §1. Formål

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.
Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.
Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

Barnehageloven §1a. Særlige formål
Eiere av private barnehager kan i vedtektene bestemme at verdiene i loven §1 ikke skal forankres i den kristne og humanistiske arv og tradisjon.

Private barnehager eller barnehager eiet eller drevet av menigheter innen Den norske kirke kan i vedtektene fastsette særlige bestemmelser om tros- og livssynsformål.
3.Styringsorganer
Barnehageloven § 4. Foreldreråd og samarbeidsutvalg
For å sikre samarbeidet med barnas hjem, skal hver barnehage ha et foreldreråd og et samarbeidsutvalg.

Foreldrerådet består av foreldrene til alle barna. Foreldrerådet skal fremme foreldrenes fellesinteresser og bidra til at samarbeidet mellom barnehagen og foreldregruppen skaper et godt barnehagemiljø. Er det i forskrift etter § 20 satt en maksimalgrense for foreldrebetaling, kan bare foreldrerådet samtykke til foreldrebetaling utover dette.

Samarbeidsutvalget skal være et rådgivende, kontaktskapende og samordnende organ. Samarbeidsutvalget består av foreldre og ansatte i barnehagen, slik at hver gruppe er likt representert. Barnehagens eier kan delta etter eget ønske, men ikke med flere representanter enn hver av de andre gruppene.

Barnehageeieren skal sørge for at saker av viktighet forelegges foreldrerådet og samarbeidsutvalget.

Samarbeidsutvalg:

Samarbeidsutvalget består av to medlemmer hvorav et medlem velges av foreldreråd, og et medlem velges av de ansatte. Eiere kan delta med med én representant etter eget ønske.
Samarbeidsutvalgsmøter holdes i henhold til fastsatt plan og for øvrig når samarbeidsutvalgets leder finner det nødvendig.

Det skal skrives protokoll som skal underskrives av møtedeltakerne.

Representantene for foreldre og de ansatte velges for ett år av gangen. Dette finner sted på foreldremøtet på høsten. Funksjonstiden for eventuelle eierrepresentanter fastsettes av eiere.

Samarbeidsutvalget skal:

· Bli forelagt og har rett til å uttale seg i saker som er av viktighet for barnehagens innhold, virksomhet og forholdet til foreldrene, bl.a. budsjett, driftsendringer, utnyttelse av ute- og innearealer m.m 

· Fastsette årsplan for barnehagen
· Påpeke overfor eiere, og kan melde fra til kommunen eller fylkesmannen som tilsynsmyndighet, dersom barnehagen ikke drives innefor de rammene som settes av gjeldene lover, forskrifter, barnehagens vedtekter og barnehagens budsjett.
Foreldrerådet har rett til å uttale seg før slike avgjørelser blir tatt. Ved avstemning i foreldrerådet gis det en stemme for hvert barn. 

Foreldreråd

Foreldrerådet opprettes etter lov om barnehager § 4. Det består av foreldrene til alle barn i barnehagen. Foreldrerådet skal:

· Velge samarbeidsutvalget.
· Bidra til et godt samarbeid mellom hjem og barnehagen.

· Være med å sikre, samt fremme samarbeidet mellom hjem og barnehagen

· Fremme foreldrenes fellesinteresser.

· Forelegges saker av viktighet for foreldrenes forhold til barnehagen.

Foreldrerådet har rett til å uttale seg før slike avgjørelser blir tatt. Ved avstemning i foreldrerådet gis det én stemme for hvert barn.

4.Opptak av barn

Eiere foretar opptak i h.h.t. regler i Lov om Barnehager. Opptakskriterier er som følger:

§ 16. Rett til plass i barnehage
Barn som fyller ett år senest innen utgangen av august det året det søkes om barnehageplass, har etter søknad rett til å få plass i barnehage fra august i samsvar med denne loven med forskrifter.

Barn som fyller ett år i september, oktober eller november det året det søkes om barnehageplass, har etter søknad rett til å få plass i barnehage innen utgangen av den måneden barnet fyller ett år i samsvar med denne loven med forskrifter.

Barnet har rett til plass i barnehage i den kommunen der det er bosatt.

Søknadsfrist til opptaket fastsettes av kommunen.

§ 18. Prioritet ved opptak
Barn med nedsatt funksjonsevne har rett til prioritet ved opptak i barnehage. Det skal foretas en sakkyndig vurdering for å vurdere om barnet har nedsatt funksjonsevne.

Barn som det er fattet vedtak om etter barnevernloven §§ 4-12 og 4-4 annet og fjerde ledd, har rett til prioritet ved opptak i barnehage.

Kommunen har ansvaret for at barn med rett til prioritet får plass i barnehage.

a. Deretter prioriteres barn i følgende rekkefølge:

· Personalets barn

· Søsken av barn som allerede har plass.

b. Ved opptak prioriteres barn bosatt i Bærum kommune

c. Barn i alderen 1-3 år blir prioritert ut fra en gjevn fordeling av kjønn og alder for å optimalisere gruppens dynamikk og sammensetnng. 
d. Søknadsfrist for det ordinære opptak er 1. Mars.
Søknaden sendes til Bærum Kommune.

Ved tildeling av plassen må barnas foresatte skriftlig akseptere barnehagens vedtekter.

Ved hovedopptak kan søker klage over avslag på søknad om barnehageplass. Søker kan også klage dersom søker verken får sitt første eller andre ønske oppfylt.
Klage på opptaket skal rettes til Bærum Kommunes klageorgan, Klagenemden. Klagen fremsettes skriftlig og sendes Barnehagekontoret. Klagefrist er 3 uker etter at svar på søknad er mottatt.

5.Foreldrebetaling/Oppsigelse    
· Staten fastsetter makspris for oppholdsbetaling. 

· Foreldrebetaling skjer forskuddsvis innen den 1. i hver måned.

· Betaling påløper for ubenyttet plass.

· Det betales for 11 måneder.
· Det er 2 mnd gjensidig oppsigelse. 

· Barnehageplassen disponeres ut juli det året barnet fyller tre år.

Betaling for mat/bleier kommer i tillegg til makspris med kr. 900 pr mnd. Barnehagen står da for alle måltider; frokost, lunsj og ettermiddagsmat, samt bleier og våtservietter.
Mislighold:

Ved for sen betaling regnes et purregebyr på kr 70,- pr purring. Blir ikke månedsbetalingen, medregnet tillegg som nevnt ovenfor betalt innen 14 dager etter at det er mottatt skriftlig påkrav, kan barnehagen si opp plassen med 14 dagers varsel. Barnehagen kan likevel kreve betaling i 2 måneder.

5.2 Oppsigelse:

· Uteblir betaling kan barnehageplassen sies opp skriftlig med 14 dagers frist. 

· Oppsigelse av barn skal skje skriftlig til Torunn Johnsen/Cecilie Pernilla Persson, evt via kommunens søknadsportal.
· Det er 2 måneds gjensidig oppsigelse regnet fra 01. i måneden etter mottatt oppsigelse.
· Ved oppsigelse av plassen om sommeren, må barnet slutte i barnehagen senest 1. juni, eller vente til 1. august. 

· Det betales ordinær foreldrebetaling i oppsigelsestiden. 

· Dersom oppsigelser fra barn eller personale gjør at fortsatt drift ikke er mulig, gjelder den samme oppsigelsestiden fra eiere til foreldre. 

· Det samme er tilfelle dersom barnehagen opphører/stenges.
· Ved tildelt plass i ny barnehage, skal oppsigelse sendes så snart man har godtatt den nye plassen.

5.3 Søskenmoderasjon

Det gis 30 % søskenmoderasjon for barn nr. 2, deretter 50 % for øvrige barn. 
Redusert betaling gis maksimalt 11 måneder pr. år, og er begrenset oppad til makspris.
Foreldre må selv sende søknad om søskenmoderasjon til Bærum kommune. 
5.4 Inntektsregulert oppholdsbetaling
Det kan ved behov søkes om redusert betaling, både i privat og kommunal barnehage. Det er familiens samlede brutto skattbare inntekt/trygdeytelser som ligger til grunn for behandling av søknaden. Foreldre må selv sende søknad om inntektsregulert oppholdsbetaling til Bærum kommune.

Ved for sen henting ilegges et gebyr på kr.  200 pr     påbegynte halvtime.
6.Barnehagens åpningstider/ferier/planleggingsdager

Barnehagens åpningstid er fra:
kl. 08.00 til kl. 16.30

Barnehagen begynner nytt år:

1. august

Barnehageåret løper frem til:

31. juli

Barnehagen har:
5 planlegginsdager i året, da vil barnehagen holde stengt. To av disse legges til første dag etter juleferie og påskeferie.
Barnehagen holder stengt.

- Sommerferie: hele Juli måned 
- Juleferie fra og med 23 desember – 02 januar.

- Påskeferie: mandag, tirsdag og onsdag og resten av påskeuken.

- Andre bevegelige helligdager.

7.Leke- og oppholdsareal
Ca 60 kvm, dvs. kjøkken, stue og leke/hvilerom. Gang, stellerom/wc kommer i tillegg. Ute disponerer barnehagen hage med leker og utstyr.  

Godkjent for maks 8 barn.

8. Internkontroll

Barnehagens internkontrollsystem er eieres ansvar og skal ivaretas ved jevnlig kontroll av eiere i samarbeid med styrer i hht. Lov om barnehager § 15. Barnehagens intern-kontrollperm er tilgjengelig på kontoret. 

9. Årsplan

Årsplan for den pedagogiske siden av driften skal utarbeides for ett år av gangen og utarbeides av eier i samarbeid med pedagogisk leder. Fastsettes i SU( samarbeidsutvalget). Årsplanen skal tilpasses lokale forhold og utarbeides på grunnlag av rammeplan for barnehager. Foreldrerådet får årsplanen til orientering. Samarbeidsutvalget fastsetter årsplanen.
10.Vikarordning

Barnehagen vil først og fremst benytte egne vikarer, og vikarbyrå.
11. Dugnad
Barnehagen har ingen dugnader. 

12. Politiattest
Alle ansatte i barnehagen skal legge frem tilfredsstillende politiattest før de tiltrer i                                
     stillingen.
13. Taushetsplikt og opplysningsplikt

Barnehagen følger i h.h.t. barnehagelovens § 22 og § 23 bestemmelsene om taushetsplikt og opplysningsplikt  til sosial- og barnevernstjenesten.

     14. Forsikring

Barna er forsikret av Bærum kommune gjennom en kollektiv ulykkesforsikring, som gjelder i barnehagens oppholdstid og på direkte vei mellom hjemmet og barnehagen. 

De ansatte er forsikret i arbeidstiden av arbeidsgiver i henhold til lov om yrkesskadeforsikring. 

15.  Vedtektenes varighet

Vedtektene er fastsatt av eier, og legges fram for samarbeidsutvalget og foreldrerådet. Vedtektene gjelder til de revideres som følge av at eierforhold, antall hjem eller andre forhold endres. Kopi av de til enhver tid gjeldende vedtekter sendes kommunen og fylkesmannen og til barnas foresatte i forbindelse med opptak. 

16. Opphør og avvikling

Ved opphør av Sukkerspinn familiebarnehage skal familiebarnehagens gjeld først dekkes. Dersom det blir midler til overs, skal disse tilfalle nærmeste barnehage i distriktet i henhold til eier. 

Sted/dato:____________________________________________________

Eiers/daglig 

leders underskrift:____________________________________________________

